Bankbestuurder tronk toe ná miljoene voete kryArgieffoto (Foto: Maroela Media) ’n Voormalige bankbestuurder van FNB is vandeesweek tot effektief 15 jaar tronkstraf gevonnis nadat hy ’n dekade gelede meer as R3,6 miljoen uit ’n outomatiese tellermasjien (OTM) en ’n kliënt se boedelrekening gesteel het. Aubrey Lepala Tlaka (45) is in 2012 reeds in hegtenis geneem nadat die diefstal by ’n FNB-tak in Kwaggafontein, Mpumalanga, oopgevlek is. Die diefstal het tussen Januarie 2011 en November 2012 plaasgevind toe Tlaka as bestuurder van die bank gedien het. Ao. Bonnie Nxumalo, woordvoerder van die Valke, sê Tlaka het oor die jare verskeie kere in die hof verskyn. Hy was nie in aanhouding nie. Hy is egter verlede jaar in hegtenis geneem en in aanhouding geplaas nadat hy versuim het om vir ’n hofverskyning op te daag. Tlaka is op 25 Mei vanjaar skuldig bevind aan diefstal voordat hy Dinsdag eindelik in die Kwaggafontein-streekhof onderskeidelik 15 jaar en agt jaar tronkstraf opgelê is. Dié vonnisse sal gelyklopend uitgedien word.